ORDE do 12 de abril de 2007 pola que se autoriza o centro privado Aula Nosa da Coruña para impartir un ciclo formativo de grao medio de xestión administrativa.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 16/05/2007

Examinado o expediente presentado polo centro privado Aula Nosa da Coruña, no cal solicita autorización para impartir un ciclo formativo de grao medio de xestión administrativa.
Tendo en conta que o expediente foi tramitado pola Delegación Provincial da Coruña, que o remite cos informes correspondentes.
Vistos a Lei orgánica 2/2006, do 3 de maio, de educación (BOE do 4 de maio); o Real decreto 1537/2003, do 5 de decembro, polo que se establecen os requisitos mínimos dos centros que impartan ensinanzas escolares de réxime xeral (BOE do 10 de decembro); o Real decreto 777/1998 (BOE do 8 de maio) polo que se desenvolven determinados aspectos da ordenación da formación profesional no ámbito do sistema educativo; a Orde do 21 de decembro de 1999 (DOG do 31 de xaneiro de 2000) pola que se regulan determinados aspectos relativos á autorización de centros privados exclusivos de formación profesional específica; o Decreto 296/1999 (DOG do 18 de novembro) polo que se desenvolven determinados aspectos dos currículos dos ciclos formativos de formación profesional específica na Comunidade Autónoma de Galicia; o Decreto 133/1995, do 10 de maio (DOG do 22 de maio), sobre autorización de centros docentes privados para impartir ensinanzas de réxime xeral non universitarias, e a Orde do 20 de
setembro de 1995 (DOG do 15 de decembro) que o desenvolve.
Esta consellería, por proposta da Dirección Xeral de Ordenación e Innovación Educativa,
DISPÓN:
Primeiro.-Autorizar o centro privado Aula Nosa da Coruña para impartir un ciclo formativo de grao medio de xestión administrativa, segundo se especifica no anexo desta orde.
Segundo.-Antes da posta en funcionamento das ensinanzas que se autorizan, a delegación provincial da Consellería de Educación e Ordenación Universitaria, despois do informe da Inspección Educativa, aprobará expresamente a relación de persoal que impartirá docencia no devandito centro, así como o equipamento adecuado.
Terceiro.-O centro queda obrigado ao cumprimento da lexislación vixente e a solicitar a oportuna revisión cando teña que modificarse calquera dos datos que sinala a presente orde.
Contra esta orde, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, modificada pola Lei 4/1999 (BOE do 14 de xaneiro), do réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 12 de abril de 2007.
Laura Sánchez Piñón
Conselleira de Educación e Ordenación
Universitaria
ANEXO
Provincia: A Coruña.
Localidade: A Coruña.
Concello: A Coruña.
Enderezo: Mosteiro de Caaveiro, 1 baixo.
Código do centro: 15032438.
Denominación: centro privado Aula Nosa.
Titular: Centro de Ensino Vagalume, S.L.
Composición resultante:
a) Educación básica de adultos (quenda de mañá e de tarde-noite).
Nivel I: 1 unidade.
Nivel II: 1 unidade.
Nivel III: 2 unidades.
b) Formación profesional específica:
Un ciclo formativo de grao medio de xestión administrativa (unha unidade para 20 alumnos), en quenda de mañá.